Er det bevist, at en 64-årig mand har krænket 20 piger i forbindelse med sin ansættelse på en skole i Aalborg Kommune? Det er det spørgsmål, Retten i Aalborg nu skal tage stilling til. Retssagen mod den 64-årige mand har været i gang siden slutningen af november, og onsdag var der procedure i sagen. - Skal vi tro på den tiltalte, eller skal vi tro på de 20 piger, der alle har forklaret, at tiltalte har overskredet deres grænser? Sådan henvendte sagens anklager sig til dommer og domsmænd onsdag. Derefter gennemgik hun de tyve pigers forklaringer, og hendes konklusion var, at forklaringerne fremstod som selvoplevet, og altså ikke som noget, børnene har fundet på. Troværdigheden er tvivlsom Ganske anderledes ser den 64-åriges forsvarer, Bjarne Damm Johansen, på sagen. Han mener ikke, at børnenes forklaringer fremstår troværdige. - Hvis man stiller børn det samme spørgsmål flere gange, og indtil de svarer det, man vil høre, så har man jo lagt ordene i munden på dem, sagde den 64-åriges forsvarer i retten. Under sin procedure ville han ikke sige, at børnene løj, men han lagde vægt på, at de er blevet påvirket. Dels af hinandens forklaringer og dels af de personer, der har afhørt dem. Han fremhævede det faktum, at pigerne kender hinanden på kryds og tværs, og at de derfor har påvirket hinanden lige siden sagens begyndelse. - Pigerne er veninder, klassekammerater og nogle af dem er naboer. Det er tydeligt, at de har talt sammen, sagde Bjarne Damm Johansen. Men det er netop det, at de har talt sammen, der har givet dem mod til at stå frem, sagde sagens anklager. Pigerne var i knibe Der er ikke nogen tvivl om, at den tiltalte var en yderst vellidt mand på skolen. Det er blevet slået fast mange gange ved de foregående retsmøder. Både af børnenes forældre, af den tiltaltes kollegaer og også af ham selv. Ifølge sagens anklager er det netop den tiltaltes popularitet, der er skyld i, at de påståede overgreb har kunnet finde sted i så mange år og mod så mange forskellige børn, og det, mener hun også, skinnede igennem, da børnene blev afhørt. - Man kan se på pigerne, at de sidder i en knibe, fordi det er en mand, de rigtig godt kunne lide, siger anklager, Mette Bendix. Hun fremhævede også, at skolen gennem årene har fået tre henvendelser fra forskellige forældre, der udtrykte bekymring i forhold til den tiltaltes adfærd. Til sammenligning har skolen modtaget nul af den type henvendelser på de øvrige ansatte. - Godt nok var der to af henvendelserne, der ikke blev til mere, men det var måske, fordi skolen ikke tog ordentligt hånd om henvendelserne, sagde Mette Bendix i retten. Fængsel eller frifindelse I forbindelse med dagens procedurer, fremlagde de to parter også deres syn på domsafsigelse og strafudmåling. Specialanklager ved Nordjyllands Politi, Mette Bendix procederede for, at tiltalte skal idømmes halvandet års ubetinget fængsel, og at han skal frakendes retten til erhvervsmæssigt eller i forbindelse med fritidsaktiviteter at beskæftige sig med børn og unge under 18 år. Forsvaret nedlagde påstand om frifindelse. Det forventes, at der falder dom i sagen fredag.
Da retten mødtes onsdag, var det for at få afsluttende bemærkninger fra forsvarer og anklager. Det forventes, at der falder dom i sagen fredag.